Vaatamata unerammestusele ja sandile ilmale tõstab pead tuttav elevus. Tean, et juba Eestimaa metsades õpitud tarkus kehtib ka Amazonases - tahad kohtuda metsloomadega, sea oma ööpäevane liikumise rütm looma järgi. Oleme oma  rutiinseid paadiretki laevalt džunglisse sooritanud igal päikesetõusul ja -loojangul. Hoolimata sellest, milline on ilm. Igal retkel oleme avastanud enda jaoks uusi linnu- ja loomaliike. Avastusi teed sagedamini kui Eesti metsas. Liigrohkus on Amazonases ju võrratult suurem. Eestimaalt teatakse kokku näiteks 64 imetajaliiki, Amazonasest üle 250. Eestis pesitseb kokku veidi üle 200 linnuliigi, Amazonases umbes 1600. Kõnelemata madudest, sisalikest ja pisematest putukatest-mutukatest.